REGULAMENTUL (CE) NR. 438/2009 AL COMISIEI
din 26 mai 2009
privind deschiderea și gestionarea unor contingente tarifare comunitare pentru tauri, vaci și juninci, altele decât cele destinate sacrificării, din anumite rase alpine și montane
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 144 alineatul (1) și articolul 148, coroborate cu articolul 4,
întrucât:
(1)
În cadrul Organizației Mondiale a Comerțului, Comunitatea s-a angajat să deschidă contingente tarifare anuale pentru importul de tauri, vaci și juninci, altele decât cele destinate sacrificării, din anumite rase alpine și montane. Normele de aplicare referitoare la gestionarea acestor contingente s-au stabilit prin Regulamentul (CE) nr. 659/2007 al Comisiei din 14 iunie 2007 privind deschiderea și administrarea unui contingent tarifar de import pentru tauri, vaci și juninci, altele decât cele destinate sacrificării, din anumite rase alpine și montane (2).
(2)
Aplicarea principiului „primul sosit, primul servit” a avut efecte pozitive în alte sectoare agricole și este oportun ca, în scopul simplificării administrative, aceste contingente să fie gestionate de acum înainte după metoda indicată la articolul 144 alineatul (2) litera (a) din Regulamentul (CE) nr. 1234/2007. Acest mod de gestionare ar trebui să se aplice în conformitate cu articolele 308a și 308b și cu articolul 308c alineatul (1) din Regulamentul (CEE) nr. 2454/93 al Comisiei de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (3).
(3)
Ținând seama de particularitățile legate de transferul de la un sistem de administrare la altul, contingentul la care se referă prezentul regulament ar trebui să fie considerat necritic în sensul articolului 308c din Regulamentul (CEE) nr. 2454/93.
(4)
Articolul 166 din Regulamentul (CE) nr. 450/2008 al Parlamentului European și al Consiliului din 23 aprilie 2008 de stabilire a Codului Vamal Comunitar (Codul Vamal Modernizat) (4) prevede supravegherea vamală a mărfurilor puse în liberă circulație cu taxă vamală redusă datorită destinației lor specifice. Animalele importate în cadrul contingentelor tarifare stabilite de prezentul regulament ar trebui supravegheate pentru o perioadă suficientă de timp spre a se asigura că nu sunt sacrificate în perioada respectivă.
(5)
În acest scop, este oportun să se constituie o garanție a cărei valoare trebuie să acopere diferența dintre taxele vamale prevăzute în Tariful vamal comun și taxele vamale reduse, aplicabile la data punerii în liberă circulație a respectivelor animale.
(6)
Prin urmare, ar trebui să se abroge Regulamentul (CE) nr. 659/2007 și să se înlocuiască cu un nou regulament.
(7)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
(1) Prezentul regulament deschide contingentele tarifare pentru importul de tauri, vaci și juninci, altele decât cele destinate sacrificării, din anumite rase alpine și montane indicate în anexă.
(2) Contingentele indicate în anexa la prezentul regulament sunt gestionate în conformitate cu articolele 308a și 308b și cu articolul 308c alineatul (1) din Regulamentul (CEE) nr. 2454/93. Articolul 308c alineatele (2) și (3) din regulamentul sus-menționat nu se aplică.
(3) Contingentele vizate la alineatul (1) se deschid anual, de la 1 iulie până la 30 iunie anul următor („perioadă contingentară de import”).
Articolul 2
(1) În sensul prezentului regulament, se consideră că animalele menționate la articolul 1 alineatul (1) nu sunt destinate sacrificării atunci când nu sunt sacrificate în termen de patru luni de la data acceptării declarației de punere în liberă circulație.
Se pot însă acorda derogări în cazuri de forță majoră dovedite corespunzător.
(2) Pentru a beneficia de contingentul tarifar cu numărul de ordine 09.4197, trebuie prezentate următoarele documente:
(a)
pentru tauri: certificat de pedigree;
(b)
pentru vaci și juninci: certificat de pedigree sau certificat de înregistrare în registrul genealogic prin care se atestă puritatea rasei.
Articolul 3
(1) În conformitate cu articolul 166 din Regulamentul (CE) nr. 450/2008, animalele importate fac obiectul unei supravegheri, spre a se asigura faptul că nu sunt sacrificate în termen de patru luni de la punerea lor în liberă circulație.
(2) Pentru a se asigura respectarea obligației de a nu sacrifica animalele, menționată la alineatul (1), și încasarea taxelor neplătite în caz de nerespectare, importatorii depun o garanție pe lângă autoritățile vamale competente. Valoarea acestei garanții este egală cu diferența dintre taxele vamale instituite de Tariful vamal comun și taxele indicate în anexă, aplicabile la data punerii în liberă circulație a animalelor respective.
(3) Garanția prevăzută la alineatul (2) se restituie de îndată ce autoritățile vamale competente primesc dovada faptului că aceste animale:
(a)
nu au fost sacrificate în termen de patru luni de la data punerii lor în liberă circulație; sau
(b)
au fost sacrificate în acest interval din motive de forță majoră sau din motive sanitare ori au murit din cauză de boală sau accident.
Articolul 4
Regulamentul (CE) nr. 659/2007 se abrogă. Regulamentul continuă însă să se aplice în cazul taxelor decurgând din licențele eliberate înainte de 1 iulie 2009 până la expirarea acestora.
Articolul 5
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 iulie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 mai 2009.